text: Amin Skov får 12.550 kroner i erstatning 
  24 januar 2014 kl. 08.37
  Den tidligere restauratør ville have 1,5 millioner kroner for frihedsberøvelse, men må nøjes med 12.550 kroner.
  Vejlegårdens Amin Skov får 12.550 kroner i erstatning for frihedsberøvelse i brandsag, der ikke blev til noget. Det oplyser Statsadvokaten i Viborg.
  Den tidligere restauratør havde ellers gjort krav på hele 1,5 millioner kroner fra Sydøstjyllands Politi.
  Kravet skulle dække store økonomiske tab på Restaurant Vejlegården for 1.280.000 kroner, ligesom Skov ville have 220.000 kroner som erstatning for at have siddet fængslet.
  Statsadvokaten oplyser, at de 12.550 kroner omfatter erstatning for frihedsberøvelse, ransagning og telefonaflytning.
  Amin Skov blev sigtet for at sætte ild til sin restaurant i julen 2012, men Sydøstjyllands Politi droppede i sommeren i fjor at indbringe restauratøren for retten. De mente ikke at kunne bevise, at Amin Skov selv satte ild til Vejlegården.
  Hvis Amin Skov ikke accepterer Statsadvokatens afgørelse, kan han klage til Rigsadvokaten. Derefter kan han tage sagen til domstolene.
  